NEUVOSTON ASETUS (ETY) N:o 193/82,

annettu 26 päivänä tammikuuta 1982,

sokerialan kiintiöiden siirtoja koskevista yleisistä säännöistä

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen,

ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81(), sellaisena kuin se on muutettuna asetuksella (ETY) N:o 192/82(), ja erityisesti sen 25 artiklan 4 kohdan,

ottaa huomioon komission ehdotuksen,

sekä katsoo, että

asetuksen (ETY) N:o 1785/81 25 artiklan 1 kohdassa säädetään jäsenvaltioiden mahdollisuudesta siirtää A-kiintiöitä ja B-kiintiöitä yritykseltä toiselle jokaisen kyseisen osapuolen edun ja erityisesti sokerijuurikkaan- tai sokeriruo'ontuottajien edun huomioon ottaen; toisaalta mainitun artiklan 4 kohdassa säädetään, että on vahvistettava yleiset säännöt kiintiöiden muuttamisesta erityisesti yritysten sulautumisen ja luovutuksen yhteydessä; tämän mahdollisuuden sisällyttäminen alakohtaiseen sopimukseen olisi omiaan auttamaan kyseistä jäsenvaltiota käyttämään tätä suostumuksen antamista,

yritysten sulautuminen tai luovuttaminen, yrityksen yhden tehtaan luovuttaminen tai yrityksen tai jonkin sen tehtaan toiminnan lakkauttaminen vaikuttaa A- ja B-kiintiöihin; tämän vuoksi olisi vahvistettava ne edellytykset, joilla jäsenvaltiot voivat tarkistaa kyseisten yritysten kiintiöitä,

on välttämätöntä estää se, että sokerintuotantoyritysten kiintiöitä muutettaisiin kyseisten juurikkaan- tai sokeriruo'ontuottajien etujen vastaisesti; jäsenvaltiot olisi valtuutettava myöntämään kiintiöitä muille kuin niille yrityksille, joita asia suoranaisesti koskee silloin, kun osa sulautumisen, luovutuksen tai toiminnan lakkauttamisen vaikutuksista suoraan kärsivistä juurikkaan- tai sokeriruo'ontuottajista nimenomaan julkituo halunsa toimittaa juurikkaansa tai sokeriruokonsa tietylle yritykselle,

asetuksen (ETY) N:o 1785/81 25 artiklan 2 kohdan toisessa alakohdassa annetaan Italialle sekä merentakaisten departementtiensa osalta Ranskalle lupa muuttaa yritysten kiintiöitä 10 prosentin rajaa soveltamatta silloin, kun siirtoja tehdään juurikas- tai sokeriruokoalan ja sokerialan rakenneuudistussuunnitelmien perusteella; näiden rakenneuudistussuunnitelmien tehokkaaksi toteuttamiseksi olisi Italian ja mainittujen departementtien osalta Ranskan sallittava pitää sokerintuotantoyrityksenä tietyin edellytyksin myös usean yrityksen muodostamaa ryhmittymää,

tiettyjen isoglukoosintuotantoyrityksiä koskevien toimien osalta on tarpeen antaa vastaavia sääntöjä kuin sokerista on annettu,

on tarpeen, että jäsenvaltioiden toteuttamista kiintiöihin vaikuttavista toimenpiteistä ilmoitetaan komissiolle niiden voimaantulon mahdollistamiseksi, ja

sokerialan peruskiintiöiden myöntämisestä ja muuttamisesta 19 päivänä joulukuuta 1974 annettu neuvoston asetus (ETY) N:o 3331/74(), sellaisena kuin se on viimeksi muutettuna asetuksella (ETY) N:o 1785/81, sekä sokerin tuotannon osan seuraavalle sokerin markkinointivuodelle siirtämistä koskevista yleisistä säännöistä 18 päivänä kesäkuuta 1968 annettu neuvoston asetus (ETY) N:o 748/68(), sellaisena kuin se on muutettuna asetuksella (ETY) N:o 2829/71(), olisi kumottava,

ON ANTANUT TÄMÄN ASETUKSEN:

1 artikla

Jäsenvaltioiden on toteutettava tarpeellisina pitämänsä toimenpiteet juurikkaantuottajien ja sokeriruo'ontuottajien etujen huomioon ottamiseksi myönnettäessä kiintiöitä sellaiselle sokerintuotantoyritykselle, jolla on useita tehtaita.

2 artikla

1. Sokerintuotantoyritysten sulautuessa tai niitä luovutettaessa sekä sokeritehtaita luovutettaessa on A- ja B-kiintiöitä muutettava seuraavasti, sanotun kuitenkaan rajoittamatta 2 kohdan soveltamista:

a) sokerintuotantoyritysten sulautuessa jäsenvaltion on myönnettävä sulautumisen tuloksena syntyvälle yritykselle A-kiintiö ja B-kiintiö, jotka ovat vastaavasti saman suuruiset kuin yhteen sulautuneille sokerintuotantoyrityksille ennen niiden sulautumista myönnetyt A-kiintiöt ja B-kiintiöt yhteensä;

b) sokerintuotantoyritystä luovutettaessa jäsenvaltion on myönnettävä sokerin tuotannon osalta luovutuksen vastaanottavalle yritykselle luovutettavan yrityksen A-kiintiö ja B-kiintiö, tai jos luovutuksen vastaanottajayrityksiä on useita, niille on myönnettävä kiintiöitä suhteessa niiden hoidettavakseen ottamiin sokerin tuotannon määriin;

c) sokeritehdasta luovutettaessa jäsenvaltion on pienennettävä tehtaan omistusoikeuden toiselle siirtävän yrityksen A-kiintiötä ja B-kiintiötä, sekä suurennettava kyseisen tehtaan hankkivan sokerintuotantoyrityksen tai -yritysten A-kiintiötä ja B-kiintiötä edellisistä lohkaistulla, hoidettavaksi otettuihin tuotannon määriin suhteutetulla määrällä.

2. Jos osa jonkun 1 kohdassa tarkoitettujen toimintojen vaikutuksesta suoraan kärsivistä juurikkaan- tai sokeriruo'ontuottajista nimenomaan julkituo halunsa toimittaa juurikkaansa tai sokeriruokonsa sellaiselle sokerintuotantoyritykselle, joka ei ole ollut näissä toimissa osallisena, jäsenvaltio voi toteuttaa myöntämisen sen perusteella, millaisen määrän tuotannosta se yritys, jolle tuottajat aikovat juurikkaansa tai sokeriruokonsa toimittaa, ottaa hoidettavakseen.

3. Lakkautettaessa toimintaa muuten kuin 1 kohdassa tarkoitetuin edellytyksin

a) sokerintuotantoyrityksen osalta,

b) sokerintuotantoyrityksen yhden tai useamman tehtaan osalta,

jäsenvaltio voi myöntää kiintiöt, joita lakkautus koskee, yhdelle tai useammalle sokerintuotantoyritykselle.

Edelleen ensimmäisen alakohdan b alakohdassa tarkoitetussa tapauksessa jäsenvaltio voi silloin, kun osa kyseisistä tuottajista nimenomaan julkituo halunsa toimittaa juurikkaansa tai sokeriruokonsa tietylle sokerintuotantoyritykselle, myöntää kyseistä juurikas- tai sokeriruokomäärää vastaavan osuuden kiintiöistä sille yritykselle, jolle tuottajat aikovat juurikkaansa ja sokeriruokonsa toimittaa.

4. Asetuksen (ETY) N:o 1785/81 30 artiklan 3 kohdassa tarkoitettua poikkeusta hyödynnettäessä kyseinen jäsenvaltio voi vaatia niitä juurikkaantuottajia ja sokerinvalmistajia, joita mainittu poikkeus koskee, sisällyttämään alakohtaisiin sopimuksiinsa erityismääräyksiä sen varmistamiseksi, että mainittu jäsenvaltio tarvittaessa soveltaa 2 ja 3 kohdan säännöksiä.

5. Sokerintuotantoyritykselle kuuluvaa tehdasta vuokrattaessa jäsenvaltio voi pienentää tämän tehtaan vuokralle antavan yrityksen kiintiöitä ja myöntää kiintiöistä lohkaistun osan sille yritykselle, joka vuokraa tehtaan tuottaakseen siinä sokeria.

Jos vuokrasuhde katkaistaan 5 artiklan d alakohdassa tarkoitettujen kolmen markkinointivuoden aikana, jäsenvaltion on peruutettava ensimmäisen alakohdan nojalla toteutettu kiintiöiden mukauttaminen taannehtivasti voimaantulopäivästä. Jos vuokrasuhde kuitenkin katkeaa ylivoimaisen esteen vuoksi, jäsenvaltion ei tarvitse peruuttaa mukauttamista.

6. Jos sokerintuotantoyritys ei enää kykene varmistamaan, että se täyttää sille yhteisön kyseisiä sokerijuurikkaan- tai sokeriruo'ontuottajia koskevan oikeudellisen sääntelyn perusteella kuuluvat velvoitteet ja kun kyseisen jäsenvaltion toimivaltaiset viranomaiset ovat todenneet tämän asiaintilan, jäsenvaltio voi myöntää osan kyseisistä kiintiöistä yhdeksi tai useammaksi markkinointivuodeksi yhdelle tai useammalle sokerintuotantoyritykselle suhteessa niiden hoidettavakseen ottamiin tuotannon määriin.

7. Jos sokerintuotantoyritys saa jäsenvaltiolta hinta- ja myyntitakuita sokerijuurikkaan etyylialkoholiksi jalostamiseksi, jäsenvaltio voi yhteisestä sopimuksesta tämän yrityksen ja kyseisten juurikkaantuottajien kanssa myöntää kiintiöt tai osan niistä yhdeksi tai useammaksi markkinointivuodeksi yhdelle tai useammalle muulle yritykselle sokerin tuotantoa varten.

3 artikla

Isoglukoosintuotantoyritysten sulautuessa tai niitä luovutettaessa, isoglukoositehdasta luovutettaessa ja isoglukoosintuotantoyrityksen tai sille kuuluvan yhden tai useamman tehtaan toiminnan lakatessa jäsenvaltio voi myöntää kyseiset kiintiöt isoglukoosin tuottamiseksi yhdelle tai useammalle yritykselle riippumatta siitä, onko näillä ennestään tuotantokiintiö vai ei.

4 artikla

Rajoittamatta 8 artiklan soveltamista, 2 ja 3 artiklan nojalla toteutettavat toimenpiteet voidaan sallia ainoastaan, jos:

a) jokaisen asianomaisen osapuolen etu otetaan huomioon,

ja

b) jos ne ovat kyseisen jäsenvaltion mielestä omiaan parantamaan juurikkaantuotantoalan, sokeriruo'ontuotantoalan tai sokerinvalmistusalan rakenteita,

ja

c) jos ne koskevat asetuksen (ETY) N:o 1785/81 24 artiklan 2 kohdan mukaisesti samalle alueelle sijoittautuneita yrityksiä.

5 artikla

Tässä asetuksessa tarkoitetaan:

a) "yritysten sulautumisella" kahden tai useamman yrityksen yhdentymistä yhdeksi ainoaksi yritykseksi;

b) "yrityksen luovuttamisella" kiintiöllisen yrityksen omaisuuden siirtämistä yhdelle tai useammalle yritykselle, tai tämän yrityksen tai näiden yritysten kiintiöllisen yrityksen omaisuuden hoidettavakseen ottamista;

c) "tehtaan luovuttamisella" teknistä yksikköä, jossa on kaikki kyseisen tuotteen valmistukseen tarvittavat laitteistot, koskevan omistusoikeuden siirtämistä yhdelle tai useammalle yritykselle siten, että tämä tai nämä ottavat hoidettavakseen koko omistusoikeuden siirtävän yrityksen tuotannon tai osan siitä;

d) "tehtaan vuokraamisella" sellaista teknistä yksikköä, jossa on kaikki sokerin valmistukseen tarvittavat laitteistot, koskevan vuokrasopimuksen tekemistä tuotannon harjoittamista varten vähintään kolmen perättäisen markkinointivuoden ajaksi siten, että sopimuspuolet sitoutuvat olemaan purkamatta sopimusta ennen kolmannen markkinointivuoden päättymistä, toisen asetuksen (ETY) N:o 1785/81 24 artiklan 2 kohdan mukaiselle samalle alueelle, kuin missä kyseinen tehdas sijaitsee, sijoittautuneen yrityksen kanssa, jos vuokrasuhteen voimaantulon jälkeen sitä yritystä, joka vuokraa mainitun tehtaan, voidaan pitää koko tuotantonsa osalta yhtenä ainoana sokeria tuottavana yrityksenä.

6 artikla

Edellä 2 ja 3 artiklassa tarkoitettuja toimenpiteitä on toteutettava seuraavasti, jos yrityksen tai tehtaan toiminta lakkautetaan, tai sulautuminen tai luovuttaminen tapahtuvat:

a) 1 päivän heinäkuuta ja seuraavan vuoden 31 päivän tammikuuta välisenä aikana tänä ajanjaksona meneillään olevan markkinointivuoden osalta;

b) saman vuoden 1 päivän helmikuuta ja 30 päivän kesäkuuta välisenä aikana tätä ajanjaksoa seuraavan markkinointivuoden osalta.

7 artikla

Jäsenvaltion soveltaessa asetuksen (ETY) N:o 1785/81 25 artiklan 2 kohtaa, sen on myönnettävä muutetut kiintiöt ennen 1 päivää maaliskuuta, jotta niitä voidaan soveltaa seuraavana markkinointivuonna.

8 artikla

1. Markkinointivuosiksi 1982/1983-1985/1986:

a) jäsenvaltion asetuksen (ETY) N:o 1785/81 25 artiklan 2 kohdan sekä tämän asetuksen 2 ja 3 kohdan nojalla toteuttamat toimenpiteet voivat tulla voimaan vasta sen jälkeen, kun niistä on vaaditussa määräajassa ilmoitettu komissiolle ja jos jäsenvaltio on toteuttanut siirtoon tarvittavat vähimmäisvarastoa koskevia velvoitteita vastaavat toimenpiteet;

b) jäsenvaltioiden on ilmoitettava komissiolle muutetut A- ja B-kiintiöt viimeistään viisitoista päivää 7 artiklassa tarkoitetun myöntämisen jälkeen.

2. Edellä olevaa 2 ja 3 artiklaa sovellettaessa jäsenvaltioiden on ilmoitettava komissiolle muutetut A- ja B-kiintiöt viimeistään viisitoista päivää 6 artiklassa mainittujen määräpäivien jälkeen.

9 artikla

Italiassa ja Ranskan merentakaisissa departementeissa asetuksen (ETY) N:o 1785/81 25 artiklan 2 kohdan toisessa alakohdassa tarkoitettujen rakenneuudistussuunnitelmien mukaisesti toteutettavien kiintiöiden siirtojen osalta voidaan sokerintuotantoyrityksenä pitää sellaisten sokerintuotantoyritysten ryhmää, jotka ovat teknisesti, taloudellisesti ja rakenteellisesti sidoksissa keskenään ja vastaavat yhteisvastuullisesti yhteisön oikeudellisesta sääntelystä niille aiheutuvista velvoitteista erityisesti juurikkaantuottajia ja sokeriruo'ontuottajia kohtaan.

10 artikla

Kumotaan asetukset (ETY) N:o 3331/74 ja (ETY) N:o 748/68.

11 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 26 päivänä tammikuuta 1982.

Neuvoston puolesta

Puheenjohtaja

L. TINDEMANS

() EYVL N:o L 177, 1.7.1981, s. 4

() EYVL N:o L 21, 29.1.1982, s. 1

() EYVL N:o L 359, 31.12.1974, s. 18

() EYVL N:o L 137, 21.6.1968, s. 1

() EYVL N:o L 285, 29.12.1971, s. 65